open-index/open-wikipedia-markdown huggingface dataset:
ז'וז'ו אבוטבול

**ז'וז'ו אבוטבול** (נולד ב-11 בספטמבר 1952, 
כ"א באלול ה'תשי"ב) הוא עיתונאי, בעל טור ושדרן רדיו ישראלי. אבוטבול כותב במדור הספורט של "ידיעות אחרונות", מגיש תוכנית רדיו לילית בכאן מורשת של תאגיד השידור הציבורי, והשתתף בתוכנית "שירים ושערים" ברשת ב' של קול ישראל.

## ביוגרפיה
אבוטבול נולד בעיר קזבלנקה שבמרוקו. הוא עלה עם הוריו כתינוק בן שנתיים בשנת 1954 והגיע עם משפחתו לאשדוד שנוסדה באותן שנים. המשפחה התגוררה בפחון, בו גרו גם סבו וסבתו, הוריו וחמשת אחיו. השניים הקטנים נולדו אחר כך בארץ. כשהיה בן שבע, נטש אביו את המשפחה ואמו נותרה לבדה כשהיא מגדלת שבעה ילדים. עקב תנאי הדלות בבית נשר אבוטבול בילדותו מבית הספר ויצא לסייע בפרנסת המשפחה. בגיל 16 נכנס לתיכון של "הדסה נעורים" שם למד מכונאות ימית. עם סיום לימודיו המקצועיים עבד בצי הסוחר הישראלי עד גיל 17 וחצי ואז עבר לעבוד כפועל בניין.

לאחר שירותו הצבאי חזר לאשדוד ומצא שם עבודה כעוזר מציל בשפת הים. הוא זכה במכרז להפעלת שירות השכרת כיסאות-נוח ב"חוף אורנים" באשדוד ומאוחר יותר גם ברישיון קיוסק שנקרא "החוף המערבי". שבהמשך הפך לפאב ובשלב מאוחר יותר למסעדה.

בשנת 1988 טבע בנו אורן למוות באותו החוף בו הקים את מסעדתו. כמה חודשים מאוחר יותר נקרא החוף על שם בנו: "חוף אורנים".

אבוטבול הפך לדמות תקשורתית ומקושרת לאחר שנחשף לראשונה לציבור בשנת 1990 בכתבה של מוטי קירשנבאום ל"יומן" של ערוץ 1, על חוף הים של אשדוד.

החל לכתוב טור ספורט בעיתון "ידיעות אחרונות", ממנו התפתח טור שבו הביע גם את דעותיו בענייני חברה ופוליטיקה. אבוטבול משלב משלים ובדיחות עממיות בכתיבתו ובדבריו. כשערוץ 10 החל לשדר הגיש במשך תקופה קצרה תוכנית טלוויזיה אישית בשם: "העולם על-פי ז'וז'ו'", שהגישה לקהל את המציאות הישראלית "בגובה העיניים", מנקודת מבטו האישית. מאוחר יותר החל להגיש תוכנית רדיו לילית: "שיחות לילה", בה הוא משוחח עם מאזינים, ב"רשת ב'" של "קול ישראל".

בפברואר 2012 הורשע בהעלמת מס, ונגזרו עליו קנס ועבודות שירות.

ב-27 ביולי 2012 פורסם כי זומן לבירור אצל מנהל קול ישראל, מיכאל מירו, בשל השמעת ידיעה בלתי מבוססת במהלך שידור (הידיעה הייתה שנורו יריות לעבר שיירת מזכירת המדינה האמריקאית הילרי קלינטון במהלך ביקורה בישראל).

באוקטובר 2018 ניצל אבוטבול ממוות לאחר שלקה בליבו. יותר מרבע שעה ניסה הצוות להחיות את אבוטבול כולל מתן של למעלה מעשר מכות חשמל, אך לבו לא הגיב למאמצי ההחייאה ונדם. הוא הועבר תוך כדי החייאה לצנתור שבמהלכו אובחנה חסימה באחד מעורקי הלב הראשיים. לעורק הסתום הוחדר סטנט וקצב הלב חזר לעצמו.

## קישורים חיצוניים

* 
*

## הערות שוליים

קטגוריה:בעלי טור ישראלים
קטגוריה:שדרני רדיו ישראלים
קטגוריה:ערוץ עשר: שדרנים, שחקנים ומנחים
קטגוריה:סגל ידיעות אחרונות
קטגוריה:סגל קול ישראל
קטגוריה:שירים ושערים
קטגוריה:אשדוד: אישים
קטגוריה:ישראלים ילידי מרוקו
קטגוריה:עולים בשנות ה-1950
קטגוריה:בוגרי כפר הנוער הדסה נעורים
קטגוריה:מורשעים בעבירות מס בישראל
קטגוריה:ישראלים שנולדו ב-1952
לוסיטניה (אונייה)

[ממוזער|טביעת הלוסיטניה במדליה גרמנית (יצירה של [לודוויג גיס, 1915)]]
אוניית הדואר המלכותי "**לוּסִיטַנְיָה**" (באנגלית: RMS ***Lusitania***) הייתה אוניית נוסעים בריטית. ב-7 במאי 1915, במהלך מלחמת העולם הראשונה, טובעה האונייה על ידי צוללת גרמנית. לטיבוע האונייה הייתה השפעה על הצטרפות ארצות הברית למלחמה כשנתיים מאוחר יותר.

"לוסיטניה" הושקה ב-7 ביוני 1906, ושימשה להובלת נוסעים ומטען באוקיינוס האטלנטי, בין אנגליה לארצות הברית. ב-1907 זכתה בסרט הכחול לאחר שחצתה את האוקיינוס האטלנטי, מאירלנד לארצות הברית, בפחות מחמישה ימים ובמהירות שיא של 24 קשר.

## ההפלגה האחרונה

האונייה יצאה להפלגתה האחרונה מנמל ניו יורק ב-1 במאי 1915, לפני שארצות הברית הצטרפה למלחמה. ב-7 במאי 1915, בשעה 14:10, בעת שהאונייה נמצאה קרוב לסוף מסעה, 14 מייל מאירלנד, היא נפגעה מטורפדו ששוגר אליה מהצוללת הגרמנית U-20. לאחר פגיעת הטורפדו נשמע פיצוץ גדול נוסף, ותוך 18 דקות טבעה האונייה. באסון נספו 1,198 נוסעים, מתוכם 128 אמריקנים. במשך עשרות שנים נטען כי הפיצוץ השני נגרם על ידי מטען סודי של תחמושת שהוטמן בה, בניגוד לחוק האמריקאי האוסר על הובלת חומרי נפץ באוניות נוסעים. ביולי 2012 גילו חוקרים מהמעבדה הלאומית לורנס ליברמור שקול הנפץ השני נבע מפיצוץ דוד קיטור, בעוד טביעת הספינה נגרמה מהנזק שחוללה פגיעת הטורפדו. הספינה אומנם נשאה תיבות כדורי רובים בקוטר 7.7 מ"מ, אך אלה היו חלק מהמטען המוצהר (והחוקי) של הספינה ולא תרמו לטביעתה.

קיומה של צוללת גרמנית באזור היה ידוע לצי הבריטי, אך המידע על כך הובא לידיעת רב החובל של "לוסיטניה" רק שלוש שעות קודם לטיבועה. מיד עם פגיעת הטורפדו הספיקה "לוסיטניה" לשגר קריאה לעזרה. ספינות שנחלצו לעזרתה הצליחו להציל 764 מנוסעיה, ובהם רב החובל של האונייה, קפטן טרנר.

## לאחר הטביעה

על אף שגרמניה הצהירה עוד לפני טיבוע האונייה כי היא רואה בכל אונייה בריטית מטרה לגיטימית, הפגיעה בחפים מפשע ובהם נשים וילדים עוררה זעם רב ונחשבה על ידי "מדינות ההסכמה" לדוגמה נוספת לברבריות חסרת המוסר של מכונת המלחמה הגרמנית. בעיני ארצות הברית, ש-128 מאזרחיה נספו בטיבוע האונייה, הייתה הפעולה הגרמנית מנוגדת למשפט הבינלאומי, ולכן נגרם מתח רב ביחסים שבין ארצות הברית לגרמניה.

מפעל גרמני הנפיק מדליות המציינות את טיבוע האונייה כניצחון של הצי הגרמני, צעד שהוסיף שמן למדורה. לאחר שצעד זה נודע לממשלת גרמניה, על־פי ידיעות אודותיו שהופיעו בעיתונות הבריטית, היא אסרה על הפצת המדליות. בשלב זה החלו הבריטים למכור עותקים של המדליה, שתמורתם היוותה תרומה לצלב האדום. עם זאת, בעקבות הזעם הרב על טיבוע "לוסיטניה" הבטיחה גרמניה שצוללותיה יעלו על פני הים לפני שהן תוקפות, כדי למנוע תקיפה מוטעית של ספינות נוסעים.

רק כעבור שנתיים, בעקבות החלטה גרמנית לחזור למלחמת צוללות בלתי מוגבלת ובעקבות "מברק צימרמן", שוכנעה ארצות הברית להצטרף למלחמת העולם הראשונה לצד "מדינות ההסכמה".

## לקריאה נוספת
* אריק לארסון, **שובל המוות - ההפלגה האחרונה של לוסיטניה**, תרגם גיא הרלינג, הוצאת בבל, 2019.

## קישורים חיצוניים

* Lusitania Online 
* דני זמרין, "לוסיטניה". באתר: אותו הים - על ספנות ישראלית ועוד. 30 באוגוסט 2020. פורסם ב"המטען" ביולי 2020.

## הערות שוליים

קטגוריה:אוניות נוסעים
קטגוריה:לוחמה ימית במלחמת העולם הראשונה
קטגוריה:אוניות שטבעו באוקיינוס האטלנטי
קטגוריה:פשעי מלחמה של גרמניה במלחמת העולם הראשונה
קטגוריה:האימפריה הבריטית במלחמת העולם הראשונה
פרל הארבור

שמאל|ממוזער|250px|פרל הארבור - אתר היסטורי לאומי בארצות הברית
**פרל הארבור** (**Pearl Harbor**; מאנגלית: "מעגן הפנינים") הוא מפרץ באי אואהו אשר בהוואי, מערבית להונולולו. חלק גדול מהמעגן ומהאדמות שסביבו הוא בסיס מים עמוקים של הצי האמריקני המאוכלס על ידי מפקדות צי האוקיינוס השקט של ארצות הברית.

בפרל הארבור תקפו היפנים את הצי האמריקאי – **[[המתקפה על פרל הארבור]]** ב-7 בדצמבר 1941. אירוע זה גרם לארצות הברית להצטרף למלחמת העולם השנייה.

פרל הארבור הוכרז כאתר היסטורי לאומי (National Historic Landmark) בארצות הברית.

## קישורים חיצוניים

* 
* 
* 

קטגוריה:הוואי: גאוגרפיה
קטגוריה:אואהו
קטגוריה:ארצות הברית: מפרצים
קטגוריה:בסיסי צבא בארצות הברית
קטגוריה:בסיסי צי ארצות הברית
נוראדרנלין

**נוראדרנלין** (**Noradrenaline - NA**) או **נוראפינפרין** (**Norepinephrine - NE**) הוא מוליך עצבי מעורר ממחלקת המונואמינים ומשתייך למשפחת הקטכולאמינים, הפועל גם כהורמון אשר מיוצר בעיקר בתאי עצב בגזע המוח ומופרש בכמה מקומות בגוף ובעיקר מתאי עצב במוח, מליבת יותרת הכליה, מהעצבים הסימפתטיים של מערכת העצבים האוטונומית ועוד. קולטניו רגישים גם לנגזרתו הכימית אדרנלין.

## גורמים המשפיעים על הפרשתו והשפעתו של נוראדרנלין
נוראדרנלין מופרש בעיקר בעת מצבי דחק או מאמץ ולשם יצירת פעילויות חיוניות של הגוף, כגון חילוף חומרים שבין שומן לגליקוגן ולהפך, כדי להגביר את פעילות הלב לשם הזנה מוגברת של השרירים ועוד. בהתאם לכך, הפרשתו פוחתת במצבים של שינה, רוגע ודיכאון, ועולה בעת התעוררות תוך הגברת קצב הלב ולחץ הדם. השפעתו מגבירה את הערנות והעוררות, ומחזקת יצירה ושחזור של זיכרון, ואת הקשב והריכוז.

תרופות אדרנרגיות (וסמים אדרנרגיים) מחקים או מגבירים את השפעתו של הנוראדרנלין. פסאודואפדרין פועל על הקולטנים באופן ישיר (כאגוניסט, 'חיקוי' של נוראדרנלין), בעוד קוקאין ואמפטמינים פועלים על ידי האטת הספיגה החוזרת של הנוראדרנלין. כתוצאה מכך, תאי העצב הבתר-סינפטיים מופעלים למשך זמן ארוך יותר, דבר היוצר השפעות הקשורות להפעלת מערכת העצבים הסימפתטית (השפעה סימפתומימטית), כולל השפעות נפשיות. אופיאטים לעומת זאת מעכבים הפרשה של נוראדרנלין, וליתיום מזרז את הספיגה החוזרת של נוראדרנלין. וכך גורם לירידה במצב הרוח ולדיכאון. כל סם שגורם לרמת הנוראדרנלין בסינפסות שבמוח לעלות או לרדת, יגרום במקביל לעלייה או ירידה (בהתאמה) של מצב הרוח של הצרכן. אולם בטווח הארוך, סם שגורם לרמת הנוראדרנלין לעלות עשוי לגרום לירידה במצב הרוח עקב מערכות הוויסות הרגישות שבמוח.

## השפעות הנוראדרנלין

קליפת המוח הקדם-מצחית מתפקדת באופן מיטבי כאשר כמות הנוראדרנלין מיטביות. אופן ההשפעה של
נוראדרנלין לתפקוד של קליפת המוח הקדם-מצחית אינו ליניארי אלא בעל צורה של U הפוכה, כך שעודף או חוסר של נוראדרנלין יכולים להוביל לפגיעה משמעותית בתפקוד שלה.
נוראדרנלין מחזק את הקישוריות ברשתות העצביות של קליפת המוח הקדם-מצחית ושומר על דפוסים עקביים של הדחפים העצביים במהלך פעולות המערבות את זיכרון העבודה, באמצעות גירוי של קולטני  בממברנה הבתר-סינפתית של תאי עצב קדם מצחיים.

בהתאם לכך, נוראדרנלין מעורב בתהליכי ויסות ושליטה של עיבוד מידע מלמעלה-למטה, המאפשרים מתן עדיפות למידע רלוונטי על פני מידע לא רלוונטי.

רמות נמוכות של נוראדרנלין המאפיינות מצבי רוגע מקושרות ליצירתיות, בעוד שרמות גבוהות של נוראדרנלין המאפיינות מצבי מתח מקושרות לירידה ביצירתיות. זהו אחד הביטויים ליחסי גומלין בין רגש וקוגניציה.

## ראו גם
* SNRI
* אדרנלין
* הקורטקס הפרה-פרונטלי

## קישורים חיצוניים

* 
* 

## הערות שוליים

קטגוריה:הורמונים
קטגוריה:מוליכים עצביים
קטגוריה:מונואמינים
קטגוריה:קטכולאמינים
סרגיי קירוב

**סרגיי מירונוביץ' קירוב** (ברוסית: **Сергей Миронович Киров**; 27 במרץ 1886 – 1 בדצמבר 1934) היה מדינאי סובייטי וממקורביו של יוסיף סטלין. היה ראש העיר לנינגרד משנת 1926 עד רציחתו בדצמבר 1934.

## ביוגרפיה
נולד בשם סרגיי קוסטריקוב בעיר אורז'ום שבמחוז ויאטקה  (כיום מחוז קירוב).
היה פעיל מפלגה החל משנת 1904. במרוצת השנים קיבל כמה תפקידים. בשנת 1926 נשלח ללנינגרד במטרה להחליף את גריגורי זינובייב בראשות הממסד העירוני. במשך שמונה השנים האחרונות לחייו היה קירוב מזכיר המפלגה הקומוניסטית הסובייטית בלנינגרד, והיה למעשה השליט הכול יכול של לנינגרד. קירוב היה עושה דברו של סטלין ופעל בנאמנות לחיסול מתנגדי סטלין.

ב-1 בדצמבר 1934 נרצח קירוב בן ה-48 בלנינגרד. הרצח בוצע על ידי צעיר בשם לאוניד ניקולאיב . הגרסה הרשמית הייתה כי המתנקש פעל בשליחותם של אויבי סטלין. סטלין נקט בגינוני אבל לאומי כבד על מות קירוב. היה זה רצח פוליטי שהיווה ציון דרך בבניית שלטון האימים של סטלין.

בוועידה ה-20 של המפלגה הקומוניסטית ב-1956 סיפר ניקיטה חרושצ'וב, בנאומו המפורסם על פשעי סטלין - "הנאום הסודי", כי קירוב נרצח בפקודת סטלין.

## מורשת הרצח
רצח קירוב היה אות הפתיחה לתחילת הטיהורים הגדולים - סחרחרת של מאסרים וטיהורים ששיאם היה בחיסול רוב אנשי צמרת המפלגה הקומוניסטית (ובהם בכירי המפלגה כניקולאי בוכארין, גרגורי זינובייב ולב בוריסוביץ' קמנייב) במשפטי ראווה שנודעו בשם משפטי מוסקבה, שבהם הואשמו כבוגדים, מרגלים ושליחי מעצמות זרות, והוצאו להורג בעקבות הודאות שהוצאו מהם בכפייה. המהלך כלל הגליית מיליונים למחנות כפייה בסיביר ובחוג הקוטב, וחיסול צמרת הצבא האדום, דבר שהביא לתוצאות הרות אסון בחודשים הראשונים של פלישת הנאצים לברית המועצות. במהלך שנת 1935 מלנינגרד עצמה הוגלו מעל 36 אלף תושבים, מערכה זו נקראה זרם קירוב.

סיבת הרצח המשוערת היא כי קירוב, שהיה דמות כריזמטית, החל להאפיל על סטלין וגרם לסטלין החשדן לחשוש מפניו כמי שמסכן את מעמדו. מאידך קיימת גם גרסה כי קירוב יצר אופוזיציה אמיתית לסטלין והיווה סכנה ממשית לשלטונו. הוא נקבר בבית הקברות של חומת הקרמלין.

### הנצחה
מספר ערים ועיירות שינו את שמן כדי להנציחו. החשובה בהן היא קירוב שנושאת את שמו, קרופיבניצקי נקראה קירובוגרד, ונדזור נקראה קירובוקאן וגנג'ה נקראה קירובאבד אולם שמן הוחזר לשם המקורי לאחר נפילת ברית המועצות. כן הונצח שמו בשמן של סדרת סיירות מתקופת מלחמת העולם השנייה וסדרת סיירות קרב בעלות הנעה גרעינית. סיירות המערכה מסדרת קירוב הן מספינות המלחמה הגדולות בעולם.

קירוב תמך בתיאטרון מריאינסקי ששמו הוסב לאחר מותו ל**תיאטרון קירוב** (עד 1992) ושלהקת הבלט שלו מוכרת עד היום בשם "בלט קירוב". בנוסף, אחד ממפעלי המתכת הגדולים ברוסיה והחשוב ביותר בעיר בסנקט פטרבורג נקרא היום "מפעל קירוב".

## קישורים חיצוניים

* 
* 
* 

## הערות שוליים

קטגוריה:פוליטיקאים סובייטים
קטגוריה:חברי הפוליטביורו של המפלגה הקומוניסטית של ברית המועצות
קטגוריה:אישים הקבורים בבית הקברות של חומת הקרמלין
קטגוריה:מהפכנים רוסים
קטגוריה:מעוטרי עיטור לנין
קטגוריה:מעוטרי עיטור הדגל האדום
קטגוריה:קורבנות הטיהורים הגדולים
קטגוריה:מושלי סנקט פטרבורג
קטגוריה:אישים שהונצחו על בולי ברית המועצות
קטגוריה:ילידי 1886
קטגוריה:נפטרים ב-1934
הו צ'י מין

**הו צ'י מין** (בווייטנאמית: **Hồ Chí Minh**, IPA: ; 19 במאי 1890 – 3 בספטמבר 1969) היה מהפכן, מייסד ומנהיג צפון וייטנאם. מכונה כיום בווייטנאם בתואר העממי "אבי האומה".

## חייו
נולד בשם נגויין סינג קונג (Nguyễn Sinh Cung) בכפר קימילין שבמרכז וייטנאם. אביו היה פקיד ממשלתי שהתפטר במחאה על השלטון הצרפתי במדינה, והפך למורה נודד בכפרים. אביו היה מלומד קונפוציאני וברוח זו גדל. ב-1911 קיבל עבודה כטבח בספינה צרפתית, ואחר כך עבד בלונדון ובפריז. בפריז היה ממייסדי המפלגה הקומוניסטית של צרפת. כאשר נשיא ארצות הברית וודרו וילסון הגיע לוועידת השלום בוורסאי, ניסה לעניין אותו בזכות ההגדרה העצמית של העם הווייטנאמי, אך ללא הצלחה.

לאחר מכן שהה בברית המועצות ומשם נשלח לסין ולמדינות נוספות באסיה. ב-1930 ייסד בהונג קונג את המפלגה הקומוניסטית הווייטנאמית. ב-1931 נאסר על ידי השלטון הבריטי במושבה, שוחרר ב-1933, ושב לברית המועצות. ב-1938 חזר לסין ופעל כיועץ עבור הקומוניסטים. ב-1941, כאשר וייטנאם נכבשה בידי האימפריה היפנית, חזר לארצו, וייסד בה את תנועת הוייט מין, שנלחמה נגד הכובש היפני ומשתפי הפעולה הצרפתים שלהם מטעם ממשלת צרפת של וישי. באותה תקופה העניק לעצמו את הכינוי **הו צ'י מין** שפירושו "הנאור".

עם כניעת יפן ב-1945 הקים הווייט מין את **הרפובליקה הדמוקרטית של וייטנאם**, והו צ'י מין נבחר לנשיאה ב-2 במאי 1946. צרפת סירבה להכיר בעצמאות וייטנאם, וכוחות הווייט מין הפנו את מאבקם נגדה. מאבק אכזרי זה נמשך עד 1954, במהלכו נלחם הצבא הווייטנאמי בעיקשות עד הבסת צבא צרפת. אחרי ניצחון הווייט מין בקרב דיין ביין פו, ויתרה צרפת על השלטון בהודו-סין הצרפתית (שכללה גם את קמבודיה ולאוס). אבל ועידת ז'נבה של 1954 שהתכנסה לפתור את המצב בהודו-סין הצרפתית ובקוריאה, החליטה על "חלוקה זמנית" של וייטנאם לשתי מדינות, כאשר החלק הצפוני יהיה בשליטת הווייט-מין בראשות הו צ'י מין.

הו צ'י מין החל לפעול לביסוס השלטון הסוציאליסטי בצפון, אולם מעולם לא ויתר על חלום איחוד וייטנאם. אחרי 1954 החלה הארץ להיגרר למלחמה נוספת. המלחמה שבה נלחמה דרום וייטנאם במחתרת הקומוניסטית בדרום – הווייטקונג, אולם לאחר מכן הייתה צפון וייטנאם מעורבת ישירות במלחמה. בשלב זה הו צ'י מין היה פחות ופחות מעורב ישירות בקבלת ההחלטות, ושימש יותר כדמות סמלית, שדרבנה את העם להמשיך להילחם על אחדות וייטנאם. הוא היה ידוע בכינוי "הדוד הו". הפחתת מעורבותו בקבלת ההחלטות נבעה הן מסיבות רפואיות והן מעליית כוחו של לה דואן המיליטנטי בפוליטביורו.

הו צ'י מת בשנת 1969, טרם הספיק לראות את חלומו לאיחוד וייטנאם תחת שלטון קומוניסטי מתגשם. הוא ציווה שעם מותו יישרפו את גופתו, ואפרה ייקבר בראש שלוש גבעות בווייטנאם. צוואתו לא קוימה, ולאחר מותו גופתו נחנטה והיא מוצגת במאוזוליאום בהאנוי, בדומה למאוזוליאום של לנין במוסקבה. עם ניצחון צפון וייטנאם במלחמה, נקראה שמה של בירת הדרום סייגון על שמו (Thành Phố Hồ Chí Minh).

## קישורים חיצוניים

* הו צ'י מין ברשימת 100 אנשי המאה ה-20 של המגזין טיים
* מבחר מכתביו בארכיון מרקסיסטי ברשת
* 
* 

קטגוריה:וייטנאם: היסטוריה
קטגוריה:קומוניסטים
קטגוריה:מלחמת וייטנאם: אישים
קטגוריה:פוליטיקאים וייטנאמים
קטגוריה:נשיאי וייטנאם
קטגוריה:מזכירים כלליים של המפלגה הקומוניסטית של וייטנאם
קטגוריה:חנוטים
קטגוריה:צפון וייטנאם
קטגוריה:מעוטרי עיטור לנין
קטגוריה:אנטי-אמריקאים
קטגוריה:אישים שהונצחו על בולי ברית המועצות
קטגוריה:ילידי 1890
קטגוריה:נפטרים ב-1969
קטגוריה:מנהיגים שישבו בכלא טרם כהונתם
הרן

**הָרָן** הוא דמות מקראית, בנו של תרח ואחיהם של אברהם אבינו ונחור.

## חייו
מוזכר ב. ישנה מחלוקת האם הרן אחיו הצעיר של אברהם, כמוזכר בתלמוד, או שמא הרן מבוגר מאברהם ב-32 שנה, כמוזכר בספר הישר (אגדה).

בנותיו היו מילכה, סבתה של רבקה אמנו ויסכה, שעל פי המדרש הייתה שרה אמנו. בנו היה לוט. הרן לא זכה לאריכות ימים, ונפטר עַל פְּנֵי תֶּרַח אָבִיו. הוא נפטר באור כשדים מולדתו. לאחר מותו של הרן, נלקח לוט תחת חסותו של תרח ומאוחר יותר תחת חסותו של אברהם.

יוסף בן מתתיהו הסביר בספרו "קדמוניות היהודים" כי אבלו של תרח על הרן גרם לו לשנוא את ארץ כשדים וזו הסיבה שהחליט לעזוב לחרן שבארם נהריים. כמו כן, ציין כי באור כשדים "מראים את קברו עד היום הזה".
בספר היובלים מופיעה הגרסה הקדומה ביותר לסיפור על מלחמתו של אברהם באלילות, שבו מתבררות גם נסיבות מותו של הרן: אברהם שרף את "בית האלילים" והרן נשרף למוות בניסיונו להציל את הפסילים.
על פי המסופר במדרש אברהם והצלמים (), כשהואשם אברהם בהתנגדות לעבודת אלילים, מסרו אותו לנמרוד. והרן חשב על רעיון שנקרא גם שביל הזהב: אם אברהם ינצח יצטרף אליו ואם נמרוד ינצח יצטרף אליו. נמרוד זרק את אברהם לכבשן האש וכשראה הרן את אברהם יוצא ללא פגע מן הכבשן, אמר שהוא עם אברהם, ונזרק אף הוא לכבשן האש אך לא יצא משם חי. התרגום המיוחס ליונתן מפרש את מותו של הרן באותה צורה אך טוען שסיבת מותו הייתה שונה, ונועדה להוכיח שאברהם ניצל בזכות האל, ולא בזכות כישוף שעשה עבורו הרן כפי שחשבו הצופים. על מנת להוכיח שכישופיו של הרן אינם הסיבה להצלת אברהם, יצאה אש ושרפה את הרן עצמו. יש במסורת זו משחק מילים עם שם העיר שבה מת הרן, אוּר (=אש) כשדים. לדעת יאיר זקוביץ, למסורת זו שורשים קדומים והיא הייתה ידועה גם למספר המקראי.

## עץ משפחה

## ראו גם
* עץ משפחה של דמויות מקראיות - מתרח ועד שלמה

## לקריאה נוספת
* בעז שפיגל, 'מדוע לא הוזכר הרן בנאומו האחרון של יהושע - הרן בראי הספרות הרבנית', מגדים, נז, תשע"ח, עמ' 66-31 (נגיש בקובץ זה)

## קישורים חיצוניים

* "דף הבית" של הרן באתר הניווט בתנ"ך

## הערות שוליים

קטגוריה:אישים בספר בראשית
עץ מינימקס

**עץ מינימקס** הוא מבנה נתונים מסוג עץ הפורס את האפשרויות למשחק של שחקן א', את התגובות של שחקן ב' לכל פעולה של שחקן א', את תגובותיו של א' לתגובותיו של ב' וכך הלאה. מעשית מוגבל עומקו של העץ על ידי הזמן וזיכרון המחשב. לדוגמה, מחשבי שחמט בונים עצים של כ-9 מהלכים קדימה.

העלים בעץ שנוצר הם מצבים סטטיים שנגיע אליהם לאחר רצף של מהלכים. כלומר, הנתיבים בעץ הם למעשה תרחישים אפשריים. ניתן ציון לכל מצב סטטי שכזה, שישקף כמה המצב טוב מבחינתנו. מובן שאם נבחר במהלך (ענף) המוביל לעלה עם הציון הגבוה ביותר, לא מובטח לנו שאכן נגיע לאותו עלה. העלה הטוב ביותר הוא התסריט האופטימלי מבחינתנו, וניתן להניח שיריב לא יוביל אותנו בהמשך הנתיב אלא יסיט אותו לנתיב הטוב ביותר מבחינתו. 

משפט המינימקס מאפשר לנו לדעת מה המהלך הטוב ביותר שנוכל לעשות, על בסיס המידע הנמצא בעץ. 

נסרוק את העץ החל בעלים, דרך הקודקודים (קודקוד הוא צומת פנימי בעץ) שמעליהם עד השורש (מלמטה למעלה)
הציון שניתן לכל קודקוד הוא הערך הגבוה ביותר של העלים/הקודקודים שתחתיו, אם אותו קודקוד מסמל מהלך שלי, והערך הנמוך ביותר של העלים/קודקודים שתחתיו אם אותו קודקוד מסמל מהלך של היריב (כי ברור שהוא יבחר באפשרות הטובה ביותר בשבילו - הכי גרועה בשבילי).

כשנגיע לשורש, נבחר בקודקוד שמתחת לשורש עם הציון הטוב ביותר.

בעיה קשה בבניית עץ מינימקס היא הזיכרון הרב שהוא צורך. מספר הקודקודים שיש לפתח עולה בטור הנדסי ככל שנעמיק את החיפוש.
קיימת שיטת "גיזום" המבטלת בנייה של ענפים שברור לנו עוד בשלב מוקדם כי הם לא מועילים לחיפוש שלנו. ניתן כך להקטין מספר הצמתים בעץ לשורש המספר שהיה מתקבל ללא הגיזום (בממוצע). שיטה זו נקראת גיזום אלפא-ביתא.

לעץ המינימקס שימושים בפילוסופיה. לעץ תפקיד מרכזי בפילוסופיה של המוסר של ג'ון רולס.

קטגוריה:ערכים שבהם תבנית בריטניקה אינה מתאימה
קטגוריה:אופטימיזציה בדידה
מינימקס
קטגוריה:תורת המשחקים
תיכרית

**תִּכְּרִית** (בערבית: **تكريت**) היא בירת מחוז סלאח א-דין בצפון עיראק. העיר שוכנת על גדות נהר החידקל באזור המשולש הסוני כ-160 ק"מ צפון-מערבית לבירה בגדאד. לפי אומדן רשמי מתאריך 1 ביולי 2018 אוכלוסיית העיר מנתה 108,964 בני אדם.

סדאם חוסיין, שליט עיראק בשנים 1979 עד 2003 נולד בכפר אל-עוג'ה שליד תכרית. בתקופות מסוימות הוא הבליט עובדה זו וכינה את עצמו "סדאם חוסיין אל תכריתי". לאורך שלטונו הוא הקיף את עצמו במקורבים שהכיר עוד מתכרית. בתקופת שלטונו בנה סדאם חוסיין עשרות אחוזות נשיאותיות מפוארות בעיר ובסביבותיה.

## היסטוריה

### המתקפה בצפון עיראק (2014)

ב-11 ביוני 2014 הודיע צבא עיראק כי ארגון המדינה האסלאמית השתלט על העיר. ב-28 ביוני פתח הצבא במתקפה לשחרור העיר ויום למחרת הודיע על השתלטותו על האוניברסיטה בעיר. ב-4 ביולי הכריז הצבא על שחרור הכפר אל-עוג'ה מידי המדינה האסלאמית, אך הודה כי לא הצליח להדוף אותם מתיכרית. ב-31 במרץ 2015 נכבשה העיר בחזרה על ידי צבא עיראק. לאחר שהעיר שוחררה, נחשפו בה קברי אחים, שבהם לפי ההערכות כ-1,700 חיילים עיראקים שנרצחו על ידי ארגון המדינה האסלאמית.

## קישורים חיצוניים

* 

## הערות שוליים

קטגוריה:עיראק: ערים
קטגוריה:יישובים בעיראק שנכבשו על ידי המדינה האסלאמית
קטגוריה:ערי בירה של יחידות מנהליות
המעי הדק

**המעי הדק** (Small intestine) הוא חלק המעי המתחיל בבעלי החוליות ביציאה מן הקיבה (ב**שוער**) ומסתיים במעי הגס. המעי הדק הוא החלק העיקרי של מערכת העיכול, ובאמצעותו נספג רוב המזון בגוף האדם. ערך זה מתמקד במעי האדם, למרות שהתהליך עצמו נכון למרב היונקים (יוצאי הדופן העיקריים הם מעלי גירה).

## תיאור
המעי הדק בנוי כצינור מפותל. אורכו הממוצע הוא כ-6–8 מטרים, קוטרו כ-3 ס"מ, אך הגודל אינו אחיד בכל הגילאים, והוא ממלא את רוב חלל הבטן. המעי הדק מתחלק לתריסריון, מעי ריק ומעי עקום.

התריסריון (Duodenum) הוא קטע המעי המתחיל ביציאה מהקיבה ואורכו כ-28 ס"מ. הוא מקבל הפרשות מהלבלב, מכיס המרה ומהכבד. המעי הריק (Jejunum) נמצא אחרי התריסריון בחלקו העליון של חלל הבטן ואורכו כ-3 מטר. המעי העקום (Ileum) הוא הקטע האחרון במעי הדק ונמצא בחלקו התחתון של חלל הבטן. אורכו מ-3 עד 4 מטרים והוא מסתיים במעי הגס. בין המעי הדק לגס נמצא מסתם אילאוצקלי (ICV) המונע מעבר של חיידקים הנפוצים יותר במעי הגס למעי הדק.

## תפקידי המעי הדק
שמאל|ממוזער|200px|תצלום מיקרוסקופי של המוריגים
למעי הדק שני תפקידים עיקריים:
* פירוק כימי ופירוק מכני של המזון - פחמימות, חלבונים ושומנים.
* ספיגה של יחידות המזון הללו אל הדם והלימפה.

בתהליך הספיגה חודרים תוצרי העיכול אל תאי האפיתל שבדופן המעי, משם אל הנוזל הבין-תאי של דופן המעי, ומשם לנימי הדם וצינוריות הלימפה.

למעי הדק מבנה מיוחד שנועד למלא תפקידים אלו. שטח הפנים שלו מוגדל על ידי בליטות דמויות-אצבע הנקראות **מוריגים** או **סיסים (Villi)**, שהן בליטות אשר עשויות מתאי אפיתל העוטפות כלי דם ולימפה. על גבי המוריגים מצויות בליטות קטנות הנקראות **סיסונים**. הקיפולים, המוריגים והסיסונים מגדילים את שטח הפנים של המעי הדק פי 500, מבערך חצי מ"ר לצינורית באותו אורך, לכ-250 מ"ר.

במעי הדק מסתיים תהליך הפירוק של חומרי המזון ולו ההשפעות העיקריות של תהליך זה. המזון שוהה בתוך המעי הדק כ-3 שעות. במשך זמן זה נשלם עיכולם של חומרי המזון למיניהם.

## תהליך העיכול
בתריסריון, שהוא חלקו העליון של המעי הדק, נפתחות שתי בלוטות המפרישות מיצי עיכול ואנזימים. בתוך התריסריון מתעכל המזון בהשפעת מיץ המרה ומיץ הלבלב. מיץ הלבלב מכיל אנזימים המפרקים פחמימות, שומנים וחלבונים:
* **פחמימות**: מתפרקות על ידי אנזימים (כגון: עמילז, מלטז וסוכרז) לחד-סוכרים.
* **חלבונים**: מתפרקים על ידי אנזימים (כגון: פפסין וטריפסין) לחומצות אמינו.
* **שומנים**: מתפרקים על ידי אנזימים (כגון: ליפז) לגליצרול ולחומצות שומן. מיץ המרה המופרש על ידי הכבד, מכיל מלחי מרה ההופכים את השומנים שבמזון לתחליב, ומאפשרים בכך לאנזימים לפרקם ביעילות רבה יותר.

תהליך העיכול של מולקולות המסיסות במים (תוצרי הפחמימות והחלבונים) שונה מאלו שלא מסיסים. תוצרי הפחמימות, חומצות אמיניות וחומצות שומניות קצרות שרשרת עוברים בדיפוזיה דרך קרומי התאים, לעומתם הליפידים שהם תוצרי השומנים מתפזרים במעיים כתחליב שמותנה בנוכחות מלחי המרה, ולאחר ספיגתם הם עוברים לכלי הלימפה.

## תנועת המעי
דפנות המעי הדק מתכווצות לצורך ביצוע מספר פעולות:
*תנועות קצביות של חלקים שונים דוחסות ומרסקות את המזון.
*התכווצויות של כל זוג טבעות בכיוונים מנוגדים מערבבות היטב את המזון.
*תנועה פריסטלטית - תנועות ניע רציפות דוחפות את המזון למעי הגס.

## מחלות

* מחלת דווידסון 

* צמיחת יתר של חיידקים במעי הדק (SIBO - Small intestinal bacterial overgrowth)

## לקריאה נוספת
* אסתי אנגל, **אטלס גוף האדם**, מפה 2003.

## קישורים חיצוניים

* 
* 

מעי דק
מעי דק
מעי דק
חד-פסיגיים

**חד־פסיגיים** (שם מדעי: Liliopsida) הם מחלקה במערכת בעלי הפרחים, המאופיינת על ידי **[[פסיג]]** (עלה זרע) יחיד בזרע הצמח. השם המדעי נקבע על־פי הסוג האופייני שושן (Lilium), אם כי נהוג להשתמש גם בשם Monocotyledones.

מבנה החד־פסיגיים פשוט יחסית לדו־פסיגיים, למרות העובדה שהראשונים התפתחו מהאחרונים. השרידים המאובנים הראשונים המיוחסים לחד־פסיגיים שייכים לתקופת הקרטיקון התחתון. כיום החד־פסיגיים תופסים מעמד דומה בחשיבותו לזה של הדו־פסיגיים במערכת האקולוגית של כדור הארץ.

המחלקה מונה כ־130 משפחות, מהן 18 מיוצגות בישראל. אחת החשובות ביותר היא משפחת הסחלביים המתמחה בהאבקה באמצעות חרקים, והפרחים של אחדים מבני המשפחה הם מן המורכבים שבעולם הצומח (ע"ע דבורנית). משפחה חשובה נוספת היא דגניים המתמחה בהאבקה בעזרת הרוח.

## סדרות
** סדרת Acorales
** סדרת כף צפרדע (Alismatales)
** סדרת אספרגאים (Asparagales)
** סדרת טמוסאים (Dioscoreales)
** סדרת שושנאים (Liliales)
** סדרת Pandanales
** סדרת Petrosaviales
*על-סדרת Commelinids
** סדרת דקלאים (Arecales)
** סדרת קומלינאים (Commelinales)
** סדרת דגנאים (Poales)
** סדרת זנגבילאים (Zingiberales)

## תכונות החד־פסיגיים
בנוסף לתכונה האופיינית של פסיג יחיד, לכל הצמחים ממחלקת החד־פסיגיים מספר תכונות נוספות. תכונות אלה אינן ייחודיות באופן מוחלט לחד־פסיגיים, אך מצויות בהם לעיתים קרובות הרבה יותר מאשר בדו־פסיגיים או בסוגי צמחים אחרים:

* **גבעול** - רקמות ההובלה מפוזרות בגבעול והן בדרך כלל נטולות רקמת הקמביום, שהיא רקמה המכילה תאים עובריים המסוגלים להתחלק ומשמשים לגדילת הצמח. לפיכך הגבעול מגיע לרוחב מסוים ואינו מתרחב עוד. מהסיבה הזאת ישנם מעט עצים במחלקה (דקלים בלבד), וניכר בהם גזע דק יחסית לעצים אחרים בעלי אותו גובה.
* **עלים** - העורקים בעלים של החד־פסיגיים מקבילים בדרך־כלל או יוצאים מנקודה משותפת בשורש העלה. זאת לעומת רשת עורקים סבוכה שניתן לראות בעלים של הדו־פסיגיים.
* **פרחים** - כל חלקי הפרחים של החד־פסיגיים באים לרוב בכפולות של שלוש - שלושה או שישה עלי כותרת, שלושה או שישה אבקנים וכדומה. גרגרי האבקה הם בעלי נקבובית אחת, ומבחינת תכונה זו חד־פסיגיים דומים לדו־פסיגיים קדומים.
* **שורש** - לחד־פסיגיים מערכת שורשים מועילה המורכבת משורשים דקים ובלתי מסועפים. התפקיד של שורשון אינו משמעותי או מיוחד ולרוב הוא מת זמן קצר לאחר הנביטה.

## קישורים חיצוניים

*
קברט

**קברט** הוא מופע בידור הכולל קטעי קומדיה, זמרה, מחול, תיאטרון וריקודי עמוד.

הקברט מאופיין בעיקר על ידי חלל ההצגה – מסעדה או מועדון לילה עם במת הופעה כאשר הצופים יושבים סביב שולחנות (לעיתים תוך שתייה ואכילה). חלל ההצגה גם ייקרא "קברט". קטעי מופע הקברט נעים בין סאטירה פוליטית לבידור קל.

הדוגמה הברורה ביותר היא המחזמר מברודוויי שהפך לסרט בכיכובם של לייזה מינלי, מייקל יורק וג'ואל גריי – "קברט".
אך יש גם דוגמאות ישראליות כמו "את ואני והמלחמה הבאה" של חנוך לוין.

בגרמניה ובאוסטריה נפוצים מופעי קברט גרמני (מאוית: Kabarett), המאופיין בסאטירה פוליטית ובנטייה להומור קודר יותר מבשאר אירופה. בתקופה שבין מלחמות העולם היה הקברט הגרמני מזוהה עם ביקורת חברתית, בדרך כלל שמאלנית: רבים מהכותבים המפורסמים בתחום היו סוציאל-דמוקרטים או קומוניסטים, בהם ברטולט ברכט, קורט טוכולסקי, קורט וייל ויורה זויפר. היהודי האוסטרי גאורג קרייזלר היה אנרכיסט.

מקור המילה בצרפתית – סוג של קערית לקפה ששימשה בברים בהם נוסד הז'אנר.

## סוגים של קברט
ניתן לחלק את הקברט לעשר קטגוריות שונות. אולם, אלו הן קטגוריות מלאכותיות; מופעי קברט מכילים אלמנטים ממספר קטגוריות.

### ספרות סאטירית
שחקן הקברט משחק עם השפה, לעיתים פיוטי.

### ביקורתי-חברתי
שחקן הקברט מנתח נושאים חברתיים ופוליטיים בצורה עיקשת.

### סיפור
שחקן הקברט מספר סיפור מגוחך לעיתים, שטומן בתוכו מוסר השכל.

### מוזיקלי
שחקן הקברט משתמש במוזיקה, כגון שילוב של שתי מנגינות.

### שטותי
שחקן הקברט מספר סיפורים שטותיים ומשחק דמויות מטופשות.

### פיסי
שחקן הקברט מתמקד יותר בפעלולי אקרובטיקה ובשימוש באביזרים מאשר בטקסט.

### קומדיה בישיבה (Sit-down comedy)
קומדיה ששחקן הקברט מעביר בישיבה.

### קומדיה בעמידה (Stand-up comedy)
דומה לסגנון ה'סיפור'.

### Zap-cabaret
שחקן הקברט מחליף בין סוגי הקברט, הדמויות או השירים בקצב מהיר.

### קברט מותאם (Tailored cabaret)
סגנון זה מתאר מצב בו שחקן הקברט מופיע בפני ארגון ממשלתי, מוסד או חברה כלשהם, והוא בונה את המערכונים שלו בהתאם לקהל היעד של המקום בו הוא מופיע.

## קישורים חיצוניים

* 

קטגוריה:אמנות
קטגוריה:סוגות בימתיות
קטגוריה:מועדוני לילה
קטגוריה:צרפת: המצאות
אלקטרונאי

**אלקטרונאי** הוא אדם בעל הכשרה מקצועית באלקטרוניקה. אלקטרונאים עשוים להיות מועסקים בהתקנת מתקני אלקטרוניקה חדשים או בתחזוק מתקנים קיימים. 

בישראל, לתעודה מקצועית כאלקטרונאי זכאי בוגר י"ב במגמת אלקטרוניקה. משרד העבודה מדרג את דרגת המיומנות על פי שנות הניסיון, לדוגמה: בוגר י"ב במגמת אלקטרוניקה בעל שלוש שנות ניסיון יקבל תעודת אלקטרונאי סוג 1.

הכשרה למקצוע זה ניתנת בבתי ספר לטכנאים, בבתי ספר מקצועיים המכשירים טכנאי אלקטרוניקה ובבתי ספר להנדסאים, המכשירים הנדסאי אלקטרוניקה.

בין הענפים בהם פעילים אלקטרונאים והקורסים המעשיים המוצעים על ידי משרד העבודה בישראל: 
* אלקטרונאי תקשורת
* אלקטרונאי טלוויזיה ווידאו
* אלקטרונאי מחשוב ובקרה
* עובד ייצור בענף האלקטרוניקה
* אלקטרונאי תמסורת
* אלקטרונאי מכשור רפואי
* אלקטרונאי מערכות אלקטרוניות
* אלקטרונאי מתג

בנוסף, בצה"ל מועסקים גם אלקטרונאי חימוש בחיל החימוש. 

בישראל, כמו במדינות אחרות בעולם, מופצת ערכת משחק לילדים, הקרויה "האלקטרונאי הצעיר" ומטרתה ללמד ילדים את העקרונות הבסיסיים של האלקטרוניקה תוך ניסוי ומשחק. 

## ראו גם
* חשמלאי

*
קטגוריה:מקצועות המדע והטכנולוגיה
בנקאי

**בנקאי** הוא אדם העוסק בבנקאות. הכשרה לתפקידי הבנקאי נעשית במסגרת מרכזי ההדרכה של הבנקים, וכן באוניברסיטאות, במסגרת לימודי כלכלה ומנהל עסקים. במסגרת העיסוק כבנקאי קיימות התמחויות משנה, ובהן: אשראי, מטבע חוץ ומסחר בניירות ערך.

המונח משמש לעיתים לתיאור מנהלים בבנק, ולעיתים לכלל עובדי הבנק העוסקים בפעילות בנקאית. בלשון ארכאית היה נהוג המונח "שולחני" לתאר בנקאים או חלפני כספים.

## קישורים חיצוניים

* 
* 
* 

*
קטגוריה:מקצועות הכלכלה
גרפולוג

**גרפולוג** הוא אדם העוסק בגרפולוגיה, כלומר בניתוח כתב יד.

פעילות זו נעשית לשתי מטרות שונות בתכלית:
* ניתוח אופיו, התנהגותו ותכונות נוספות של אדם, בעיקר לשם קביעת התאמתו למשרה מסוימת (אבחון תעסוקתי), או התאמתו בתחומים אחרים.
* ניתוח כתב יד כדי לזהות האם אדם מסוים הוא כותבו של מסמך מסוים או חתום על מסמך מסוים. ניתוח זה משמש בעיקר בבתי משפט (כולל בתי משפט בישראל).

גרפולוגים עוסקים במקצועם בעיקר כעצמאיים, או במכון לשירותי גרפולוגיה המאגד גרפולוגים אחדים.

הכשרה של גרפולוגים נעשית בעיקר במכונים העוסקים בגרפולוגיה. ישנם גרפולוגים העוסקים בהוראת המקצוע.

לגרפולוג העוסק באבחון תעסוקתי יש עוצמה רבה: בכוחו להשפיע, ואולי אף להכריע, למי תינתן משרה מסוימת. חרף זאת, גרפולוג אינו נדרש בישראל להסמכה או לרישוי.

רבים מהגרפולוגים בישראל מאוגדים במסגרת "האגודה לגרפולוגיה מדעית בישראל", שהוקמה בשנת 1977. הצטרפות לאגודה מותנית במעבר מבחני קבלה.

## קישורים חיצוניים
* 

*
קטגוריה:מקצועות
CD-RW

שמאל|ממוזער|200px|CD-RW
במחשבים, **תקליטור לכתיבה חוזרת**, או **CD-RW**, הוא תקליטור המשמש כאמצעי לאחסון נתונים, שניתן לכתוב ולמחוק ממנו נתונים. בעוד שבתקליטור רגיל מוטבעים הנתונים באופן פיזי בשכבת אלומיניום ממורקת, תקליטורי CD-RW מכילים שכבת כתיבה משתנה שמאחוריה שכבת אלומיניום ממורקת. קרן לייזר גורמת לשינוי כימי בשכבת הכתיבה על ידי המסת גבישים לחומר בעל צורה בלתי מוגדרת (פעולת "כתיבה") או החזרת החומר לצורה גבישית על ידי קירורו בטמפרטורה נמוכה יותר (פעולת "מחיקה"). הדרך בה החומר השונה מחזיר אור בנקודות שונות דומה לדרך בה השקעים הפיזיים בתקליטור תקני מחזירים אור, ולכן מבחינת מנגנון הקריאה שניהם פועלים באותה דרך.

על תקליטור CD-RW ניתן לכתוב בערך 700 מגה-בייט (כלומר, כמו תקליטור רגיל), וניתן לשכתבו פעמים רבות. מרבית כונני CD-RW מסוגלים גם לכתוב על מדיית CD-R. פרט לאפשרות למחיקת נתונים מלאה מהדיסק, פועל CD-RW בצורה דומה ל־CD-R, ובמסגרת אותן מגבלות, כלומר - ניתן להוסיף ולצרוב עליהם במידה שיש מקום פנוי, אך לא ניתן לשכתב נתונים באופן פרטני (אלא רק באופן כולל ב־CD-RW), ויש לבצע "סגירה" של המדיה לפני שניתן יהיה לקרוא אותו בכונן תקליטורים תקני. קיימת וריאציה של פורמט UDF אשר מאפשרת לכתוב ולמחוק נתונים מ-CD-RW באופן חופשי, אך בהגבלת גודלו ל-500 מגה-בייט בלבד.

בניגוד למדיות CD-R, ה-CD-RW אינם תואמים את התקנים של הספר הכתום לתקליטורים. לכן לא ניתן לקרוא תקליטורי CD-RW בכוננים אשר יוצרו לפני שנת 1997 בגלל השתקפות נמוכה (15 אחוזים בלבד לעומת תקליטורים רגילים שלהם יש 70 אחוזים). כמו כן, CD-RW יקרים יותר מ-CD-R, ולכן אינם משמשים בדרך כלל לאחסון ולארכיון.

## ראו גם
* תקליטור
* DVD-RW

## קישורים חיצוניים

* שאלות ותשובות בקשר ל־CD-R

קטגוריה:מדיה אופטית
קטגוריה:התקני פלט
מדיה

**מדיה** היא צורת הרבים של המילה הלטינית "מדיום", אולם השימוש מקובל בה גם בלשון יחיד.
אמצעי תקשורת

**אמצעי תקשורת** או **מדיה** (ביחיד:  **מדיום**) הם ערוצים המשמשים לתקשורת המונים ולהעברת מידע לציבור. אמצעי התקשורת כוללים עיתונות כתובה, רדיו, טלוויזיה, אינטרנט, טלפוניה ושלטי חוצות.

## התפתחות
מודל ההתפתחות של אמצעי תקשורת כולל ארבעה שלבים עיקריים:

# **שלב הפריצה** – מדיום חדש, כמו קולנוע, מופיע.
# **שלב ההתמסדות** – המדיום הופך לחלק שגרתי וקבוע בחיי הקהל, עד כדי שהחברה מפתחת בו תלות.
# **שלב ההתגוננות** – מופיע מדיום חדש מאיים על הממוסד (למשל, הטלוויזיה על הקולנוע).
# **שלב ההסתגלות** – המדיום הוותיק משנה את עצמו כדי להישאר רלוונטי, כמו התאמות הקולנוע עם הופעת הטלוויזיה. למשל, הקרנת סרטים בצבע, המייחדת את חווית הצפייה על פני טלוויזיות שהיו בשידורי שחור-לבן.

בהתייחסות לכל אחד מאמצעים אלה יש להבחין בין האמצעי, כלומר התשתית הטכנולוגית, לבין התוכן המועבר באמצעות האמצעי. תפעול התשתית הטכנולוגית הוא עיסוק נפרד לחלוטין מיצירת התוכן, אם כי מובן שמתקיימת אינטראקציה בין השניים.

## הבחנה בין אמצעי תקשורת
אף על פי שינויים אלה, קיימים ממדים נוספים אשר באמצעותם ניתן להבחין בין אמצעי התקשורת כמו מידת האינטראקטיביות שלהם. כלומר, אמצעי התקשורת האינטראקטיביים ביותר הם אלה המאפשרים למשתמשים כמה שיותר הזדמנויות בחירה, תגובה ואספקה של תוכן. בנוסף, אמצעי התקשורת נבדלים במידה בה הם נתפסים כאמינים ומשפיעים עבור הצרכנים, במידה בה הם נתפסים כמספקים לפרט צרכים פסיכו-חברתיים (כמו צורך בהתבדרות, שייכות או שיפור ידע), וכן במידת הפיקוח והשליטה של המדינה על הפצתם. כך למשל, קל יותר לפקח על הפצת שידורי טלוויזיה ורדיו כלל-ארציים, וקשה יותר לפקח על הפצת ספרים ודברי דפוס.

בעבר, לכל אמצעי תקשורת היה מאפיין ייחודי, למשל הבדלים בין שימוש פרטי או ציבורי, חוויה אישית או משותפת, ושימוש בתוך או מחוץ לבית. עם הזמן, ההבדלים בין אמצעי התקשורת התערפלו בשל דיגיטציה, גלובליזציה ומיזוג תאגידי תקשורת, שהובילו ל"התלכדות המדיה". תופעה זו מטשטשת את ההבחנה בין האמצעים השונים, למשל דרך האפשרות לקרוא עיתון מקוון או להאזין לרדיו בטלוויזיה. אף על פי כן, ניתן להבחין בין אמצעי התקשורת לפי רמת האינטראקטיביות שלהם. כשאמצעי תקשורת דיגיטליים נתפסים כאינטראקטיביים יותר מאשר המדיה המסורתית. למשל, אמצעים ותיקים כמו עיתון הם חד־כיווניים, שכן הקורא לא יכול להגיב לתוכן, ולכן רמת האינטראקטיביות נמוכה. אמצעים כמו טלוויזיה, בה הצופים יכולים להצביע, כמו בתוכניות ריאליטי, המאפשרים תקשורת דו-כיוונית בסיסית ולכן רמת האינטראקטיביות היא בינונית. לעומת זאת האינטרנט מאפשר אינטראקטיביות מלאה באמצעות תקשורת דו-כיוונית מתמשכת, כמו בתגובות טוקבק.

בנוסף לאינטראקטיביות, ניתן להבחין בין אמצעי התקשורת בממדים נוספים: מידת האמינות וההשפעה שלהם על הצרכנים, מידת סיפוק הצרכים הפסיכו-חברתיים שהם מעניקים (כמו בידור, שייכות או שיפור ידע), ורמת הפיקוח והשליטה של המדינה על הפצתם. כך, למשל, המדינה יכולה לפקח ביתר קלות על שידורי טלוויזיה ורדיו כלל-ארציים, בעוד שפיקוח על ספרים ודפוס קשה יותר.

## ראו גם
*צנזורה
*הצנזורה הצבאית
*צנזורה כלכלית
*מדיניות מדיה
*מדיה חברתית

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:תקשורת המונים
גמביט המלכה הנרצה

בשחמט, **גמביט המלכה הנרצה** הוא אחד מסוגי גמביט המלכה. הלבן מנסה לכבוש את מרכז הלוח על ידי החלפת הרגלי השחור מטור ד ברגלי פחות מרכזי שנמצא בטור ג' של הלבן.

בין השחקנים הבולטים שבחרו בפתיחה זו (בשני הצבעים) ניתן למנות את פרנק מרשל, חוסה ראול קפבלנקה, עקיבא רובינשטיין, יפים בוגוליובוב, דוד ברונשטיין, וסילי סמיסלוב, טיגראן פטרוסיאן, לאיוש פורטיש, ויקטור קורצ'נוי ומיכאל טל.

תחילתו של גמביט זה בפיתיון שהלבן שם לפני השחור:
*1. ד4 ד5
*2. ג4

במסע השני השחור יכול לסרב לקבל את הפיתיון והמשך זה נקרא גמביט המלכה הנדחה. ההמשך בגמביט הנרצה הוא כדלהלן:
*1. ד4 ד5
*2. ג4 ד:ג4

העובדה שהשחור מוותר זמנית על הערוגה המרכזית לא מפריעה לו, אך כדי לשמור על סיכויים טובים עליו להחליש את רגלי ד4 על ידי ה5 או ג5. כמו כן עליו ללמוד את המבנים הסטנדרטיים בהם הוא נשאר עם רגלי בודד בטור ד', מבנה אליו מגיעים בהרבה הסתעפויות פתיחה.

המסע השלישי של הלבן יכול היה להיות ה4 ובכך הוא לכאורה כובש את ערוגות המרכז, אך התאורטיקנים אינם ממליצים לכבוש את המרכז בשלב זה, לפני הכנה מוקדמת.
*3. פו3 פו6

הלבן אינו מנסה כעת להכות את הרגלי ג4 על ידי האיום הכפול מהא4+ ואחר כך מה:ג4, משום שמטרתו לפתח את הקצינים ובלאו הכי הרגלי יוכה על ידי הרץ ו1. מאידך, גם לשחור לא כדאי להגן על הרגלי ג4, משום שפיתוח קציניו נמנע על ידי כך ומשום שהכאת הרגלי בלתי נמנעת.
לכן הלבן ישאף לתקוף באגף המלך השחור ואילו השחור ינסה לתקוף באגף המלכה.
*4. ה3 ה6

הלבן פתח את הדרך לרץ כך שיאיים על אגף המלך השחור. השחור אומנם חסם את דרכו של הרץ ג8, אך מטרתו להוציא את הרץ ו8 ולהצריח בהקדם. על כל פנים, כוונת השחור היא להביא את הרץ ג8 לערוגה ב-7, כדי שיוכל לחלוש על האלכסון א8-ח1.
*5. ר:ג4 ג5
*6. 0-0 א6

השחור מנסה גם הוא להוציא את הרץ ו8, אולם במסע ה-6 הוא אינו מכה ג5:ד4, למרות שאם הלבן ישיב ה3:ד4 יהיה רגלי לבן מבודד, כיוון שהלבן יכול להכות גם עם הפרש - פ:ד4; לכן השחור יעדיף לתקוף על ידי התקדמות רגלים באגף המלכה.
*7. מה-ה2 ב5
*8. רב3 רב7

אומנם השחור יכול להמשיך בהתפרצות הרגלים - ג4 ולהמשיך אחר כך עם פרש ל-ג6 ואחר כך ל-ב-4, אך המומחים מציעים המשך תוקפני יותר.
*9. צד1 פבד7

התאורטיקנים אינם ממליצים ללבן לשבור את התקדמות הרגלים השחורים באגף המלכה בשלב זה, לכן לא מומלץ לבצע במהלך ה-9 א4.
*10. א4 ב4
*11. פבד2

כעת, לאחר פיצול הרגלים השחורים, יוכל הלבן להציב את פרשו על ג4.
*11. ... מה-ג7
*12. פג4 רה7
*13. פו-ה5 0-0
*14. רד2 צאג8
*15. צאג1 צוד8

כעת מצב הכלים כמעט שווה.

קטגוריה:פתיחות שחמט
NOR לוגי

**NOR לוגי** (קיצור של not or, "לא או"; סימון: ↓) הוא פעולה בוליאנית ההפוכה לקשר הלוגי "או" (OR לוגי) על אותם אופרנדים. כלומר A↓B הוא "אמת" אם ורק אם לא מתקיים "A או B" "אמיתיים", או במילים אחרות, גם *A* וגם *B* "שקריים" (false). אחרת, התוצאה היא "שקר". 

באמצעות הפעולה NOR אפשר להביע את כל שאר הפעולות הלוגיות:

* NOT-A = A-NOR-A
* A-AND-B = (B-NOR-B)-NOR-(A-NOR-A) E
* A-OR-B = (A-NOR-B)-NOR-(A-NOR-B) E

דבר דומה אפשר לעשות עם הפעולה NAND לוגי.

טבלת האמת של NOR מוצגת בצד שמאל.

[ממוזער|200px|[דיאגרמת ון של NOR, הצבע האדום מסמל תוצאת אמת|ימין]]

## ראו גם
* שער לוגי
* קשר לוגי

## הערות שוליים

## קישורים חיצוניים

* 

קטגוריה:לוגיקה מתמטית
קטגוריה:לוגיקה בוליאנית
קטגוריה:מעגלים ספרתיים
קטגוריה:תכנות
קטגוריה:קשרים לוגיים
עיר גנים

שמאל|ממוזער|350px|תרשים עיר הגנים של אבנעזר הווארד
**עיר גנים** היא גישה בתכנון ערים שפותחה כתאוריה על ידי הפילוסוף אבנעזר הווארד באנגליה ב-1898.

גישת עיר הגנים התפתחה כמענה לבעיות שמהן סבלו ערי בריטניה לאחר המהפכה התעשייתית, שבאו לידי ביטוי בצפיפות, זיהום אוויר, תנאי תברואה ירודים, פערים ומתח חברתי. באותה תקופה התפתחו גישות תכנון נוספות כמענה לבעיות אלה, דוגמת גישת "יחידות השכנות" או גישת "העיר היפה" האמריקאית.

עיר גנים היא ניסיון לשילוב יתרונות הכפר עם יתרונות העיר במסגרת המרחב העירוני. תוכנית זו כוללת התייחסות רבה לאלמנטים כלכליים וחברתיים, נוסף לאלמנטים הפיזיים. עיר הגנים בנויה מריכוז מבני מגורים ושכונות שסביבם שטחים פתוחים ירוקים שישמשו גם לחקלאות. העיר מתבססת על בנייה נמוכה וכוללת הפרדה בין שימושי הקרקע השונים. הווארד הניח שהבעלות על הקרקע תהיה של כלל תושבי העיר, אשר יקבלו אותה מהמדינה, ושהם יחכירו קרקעות לתעשיינים (באזורים מובחנים, רחוקים מאזורי המגורים), וכך יממנו את פיתוח העיר. הווארד נתן בספריו גם הנחיות ליחסים החברתיים בעיר.

עיר הגנים היא דוגמה לתאוריות האדריכליות המודרניות שהתפתחו במערב משלהי המאה ה-19 ועד לסוף המאה ה-20, כתאוריות מודרניסטיות, פונקציונליסטיות וחברתיות.

ערי הגנים החלו להתפתח בראשית המאה ה-20, בעיקר באנגליה ובהולנד. תוכנית האב שהוכנה ללונדון בשנת 1944 התבססה בחלקה על גישה זו.

## ערי גנים בישראל
אבנעזר הווארד היה בין אלה שפעלו ליישם את התפיסה הזו בתכנון העיר תל אביב בשנות ה-20. מספר אישים בתנועה הציונית דבקו ברעיון. ר' בנימין (יהושע רדלר) פרסם ב-1913 תוכנית להקמת ערי גנים בארץ-ישראל. דייוויס טריטש ראה בעיר הגנים פתרון דיור הולם להתיישבות בארץ ישראל בה בית קטן עם גן פרי וירק יספק את צורכי המשפחה. את רעיונותיו לפיתוח מסחרי ותעשייתי של א"י בשילוב הקמת ערי גנים הוא קידם בקונגרסים הציוניים ובביטאונו "עם וארץ" (ברלין, 1919). גם עקיבא אטינגר וד"ר אברהם גרנובסקי מראשי הקרן הקיימת פעלו החל מ-1920 ליישום הרעיון בארץ. המתכנן פטריק גדס תכנן להמשך הפיתוח של תל אביב צפונה מבנים עירוניים המקיפים גן ובניינים הנמצאים בעצמם במרכז של מגרש ירוק. התוכנית להקמת גינות ירק, ערוגות פרחים ומגרשי משחקים היו ניגוד משמעותי ביחס לאיכות החיים הירודה שאפיינה את המגורים ביפו. צורת הבינוי של תוכנית גדס היא צורת הבינוי המוכרת והמקובלת ביותר עד היום באזור הצפון הישן של תל אביב וכן גם במקומות נוספים בישראל. הגישה גם אומצה על ידי מקימי העיר רמת גן, שאף נקראה בתחילתה "עיר גנים".

במקביל לגדס, פעל האדריכל ריכרד קאופמן להשתתת עקרונות ערי הגנים בשכונות הגנים שבנה בירושלים בשנות ה-20, בהן השכונות רחביה, תלפיות, בית וגן, קריית משה ואחרות וכן במרכז ההיסטורי של העיר עפולה.

## ראו גם

* תוכנית גדס
* תנועת סיטי ביוטיפול
* שכונות הגנים בירושלים

## קישורים חיצוניים

* 
* אמנון רמון, ריכרד קאופמן ורעיון "עיר הגנים", באתר הספרייה הווירטואלית של מטח, 1998
* 

## הערות שוליים

גנים
עיר
קטגוריה:אדריכלות מודרנית
קטגוריה:תכנון עירוני
קטגוריה:גאוגרפיה עירונית
NAND לוגי

[שמאל|ממוזער|200px|[דיאגרמת ון של NAND, הצבע האדום מסמל תוצאת אמת]]
בלוגיקה מתמטית, **NAND** (קיצור של *Not AND*; נקרא גם **קו שֶׁפֶר**, ומסומן לעיתים בקו אנכי (|) או ב-↑) הוא קשר לוגי המתקבל מצירוף הקשרים לא עם וגם, ולעיתים נקרא לפיכך "לא-וגם".

באלגברה בוליאנית, **NAND** הוא פעולה בוליאנית אשר תוצאתה היא ההפך של פעולת AND על אותם אופרנדים. בהתאם לכך, *B* NAND *A* הוא "שקר" אם ורק אם שני האופרנדים *B* ו *A* הם "אמת".

טבלת האמת של NAND:

כתיב מקובל של פעולת NAND הוא בצורה \overline{p \cdot q}, כאשר הסימן \cdot מייצג את פעולת AND, והקו שמעל לביטוי מציין NOT. 

על פי חוקי דה מורגן ניתן להציג את כל הפעולות הבסיסיות של האלגברה הבוליאנית - 
AND, OR ו-NOT באמצעות שימוש ב-NAND בלבד:
* NOT A=A NAND A
* (A AND B = (A NAND B) NAND (A NAND B
* A OR B = (A NAND A) NAND (B NAND B)E

דברים אלה מובילים למערכת אקסיומות אלטרנטיבית לאלגברה הבוליאנית, אשר מתבססות רק על פעולה אחת. במונחי הלוגיקה המתמטית, פירוש הדבר הוא ש-NAND מהווה לבדו **קבוצה שלמה של קשרים**, דהיינו קבוצת קשרים שבאמצעותה ניתן ליצור כל טבלת אמת מבוקשת. זהו אחד משני קשרים המקיימים תכונה זו: השני הוא NOR לוגי.

שמאל|ממוזער|120px|סמלו של שער NAND בתרשימים אלקטרוניים
מערכות ספרתיות אשר דורשות שימוש בשערים לוגיים מנצלות עובדה זו בביטויים לוגיים מורכבים, אשר מורכבים בדרך כלל מפונקציות לוגיות כמו AND ו-OR. הצגת ביטויים אלה בעזרת NAND בלבד מאפשרת תכנון והרכבה זולה יותר של רכיבים לוגיים. סדרה 7400 של מעגלים משולבים מכילה שערי NAND בלבד.

## ראו גם
* שער לוגי
* קשר לוגי

## קישורים חיצוניים

קטגוריה:לוגיקה מתמטית
קטגוריה:לוגיקה בוליאנית
קטגוריה:מעגלים ספרתיים
קטגוריה:קשרים לוגיים
פרס זאב לספרות ילדים ונוער

**פרס זאב לספרות ילדים ונוער** היה פרס שנתי אשר הוענק לסופרים ומשוררים בולטים שכתבו בתחום ספרות ילדים ונוער.

הפרס נקרא על שמו של אלוף-משנה אהרן זאב, קצין החינוך הראשי של צה"ל בשלהי שנות ה-50 של המאה ה-20 וסופר ומשורר לילדים

הפרס הענק על ידי האגודה למען החייל (הקרן להנצחת אהרן זאב), עיריית תל אביב-יפו (בית אריאלה) ומשרד החינוך מדור לספרות ילדים ונוער והקרן להנצחת אהרון זאב ז"ל.

הפרס חולק עד שנת תשס"ח (2009) ואינו מחולק עוד.

## הזוכים

### ציונים לשבח

## קישורים חיצוניים
* אלי אשד, מצב ספרות הילדים והנוער בארץ בראשית המאה ה-21
* הודעת המדור לספרות ילדים ונוער, תשנ"ט
* 

## הערות שוליים

*
זאב
קטגוריה:ספרות ילדים ונוער בישראל
זאב לספרות ילדים ונוער
קטגוריה:משרד החינוך
אוטיקה

**אוטיקה** (בלטינית: Utica, עותיקה) היא עיר פניקית עתיקה, ושמו של חבל הארץ בו שכנה ההתיישבות הפיניקית (בתוניסיה ולוב של היום) בצפון אפריקה. וממוקם בסמוך לשפך של נהר המג'רדה, 32 ק"מ צפונית-מזרחית לעיר תוניס בתוניסיה. היא הייתה אחד היישובים החשובים בקרב היישובים הפיניקיים באפריקה.

זמן ייסודה של אוטיקה איננו ודאי, ותארוכו תלוי בשאלות גדולות יותר הנוגעות לסיבת תחילת ההתפשטות הפיניקית מערבה; תארוכים מוקדמים מתייחסים לסוף האלף השני לפנה"ס, בסביבות 1,100 לפנה"ס. 

אוטיקה הייתה הקולוניה הראשונה של הפיניקים בצפון אפריקה, ומכאן פשר שמה: (עיר) עתיקה. אמנם שכנתה הצעירה קרתגו, עלתה עליה והפכה במהרה להגמונית באזור, תוך שהיא לוקחת תחת חסותה ערים פיניקיות אחרות דוגמת לפטיס מגנה, אך אוטיקה שמרה במשך תקופה ארוכה על עצמאות כלכלית ופוליטית וגם מאוחר יותר כשכבר הייתה תחת שליטה של קרתגו נחשבה לבעלת ברית מיוחסת.

לפי מנאנדרוס מאפסוס ודיוס, חירם הראשון מלך צור יצא למסע נגד אנשי אוטיקה (Ἰτυκαίοις) שלא שילמו מס לצור.

עם חורבנה של קרתגו בעקבות המלחמה הפונית השלישית הפכה אוטיקה לבירתה של הפרובינקיה הרומית אפריקה, אולם מעמד זה נלקח ממנה עם ייסודה של קרתגו הרומית בימיו של אוגוסטוס. סטראבון כתב שאוטיקה שנייה בחשיבותה רק לקרתגו, ולאחר חורבן קרתגו בידי הרומאים הפכה למטרופולין רומי ולראש לכל שלטונם באפריקה.

תוך ירידת קרנה של הקיסרות הרומית המערבית נכבשה העיר בידי הונדלים ב-439 לספירה וכמאה שנים מאוחר יותר בידי הביזנטים. חורבנה הסופי של העיר הגיע עם כיבושה על ידי הערבים בסוף המאה ה-7.
## קישורים חיצוניים

* 
* 

## הערות שוליים

קטגוריה:העת העתיקה
קטגוריה:קרתגו
קטגוריה:פיניקים: מושבות
קטגוריה:יישובים שהוקמו באלף ה-2 לפנה"ס
EEPROM

שמאל|ממוזער|250px|רכיב EEPROM
**EEPROM** (ראשי תיבות באנגלית של **Electronically Erasable Programmable Read-Only Memory**, זיכרון לקריאה בלבד הניתן למחיקה אלקטרונית) הוא שבב אחסון מידע שלא משתנה לעיתים קרובות, אשר לו שימושים במחשבים ובהתקנים אחרים. בניגוד ל-EPROM, שבב מסוג EEPROM ניתן למחיקה ותכנות מחדש מספר פעמים באופן אלקטרוני. הוא ניתן לתכנות מספר סופי של פעמים, בדרך כלל בין 100 אלף למיליון פעמים, אך הוא ניתן לקריאה מספר בלתי מוגבל של פעמים. זיכרון הבזק הוא צורה חדשה יותר של EEPROM.

בתעשייה, ישנה מוסכמה המשמרת את מושג ה-EEPROM לזיכרונות ניתנים לכתיבה הפועל ברמה של סיביות (bitwise) ולא לזיכרונות הבזק ניתנים לכתיבה הפועלים ברמה של בלוקים (blockwise).

ה-EEPROM פחות צפוף מזיכרון הבזק, כיוון שכל תא מידע ב-EEPROM זקוק לשני טרנזיסטורים (לקריאה ולכתיבה), וזיכרון הבזק זקוק רק לאחד.

אחת מטכנולוגיות ה-EEPROM הומצאה על ידי אלי הררי, ממייסדי החברה האמריקאית "סנדיסק", בשנת 1977, בזמן שעבד בחברת "יוז איירקראפט" ונשענה על פטנט שנרשם שנתיים קודם לכן על ידי חברת NEC Corporation.

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:התקני זיכרון אלקטרוניים
קולקטיביזציה

**קוֹלֶקְטִיבִיזַצְיָה** של החקלאות היא מעבר מחקלאות שבה לכל איכר יש משק לעצמו (שבו הוא מעסיק גם שכירים), לחקלאות מאורגנת ושיתופית, שבה כל אחד מהאיכרים שותף לעבודה החקלאית ולפירותיה.

## ברית המועצות

משטרו של סטלין בברית המועצות כפה על האיכרים **קולקטיביזציה** של החקלאות. התוכנית נועדה להחליף את החקלאות הביזורית בחוות קטנות שהשתמשה באמצעים פשוטים ובסיסיים בלבד, בחקלאות ריכוזית המאורגנת בקולחוזים וסובחוזים, המשתמשת באמצעים מודרניים, בחוות גדולות, כך שניתן יהיה לייצר אוכל באופן יעיל יותר. בפועל גרמה התוכנית להרס מעמד איכרים שלם, ירידה דרסטית ברמת החיים של האוכלוסייה כולה, והאוכלוסייה הכפרית במיוחד, ולהתנגדות אלימה לשלטון בקרב מעמד זה.

סטלין האשים את מעמד האיכרים (המכונים "הקולאקים") בירידה בייצור המזון, וכינה אותם פרזיטים קפיטליסטים שארגנו התנגדות לקולקטיביזציה. מעמד זה דוכא בשיטות אכזריות של הרג והגליה למחנות עבודה במזרח הרחוק, כאשר הגדרת המילה "קולאק" התרחבה מהוראתה המקורית - בן מעמד האיכרים האמיד, לכל מי שהתנגד לקולקטיביזציה, הגדרה שכללה אנשים רבים שהיו רחוקים מלהיות עשירים.

היסטוריונים רבים מסכימים כי הקולקטיביזציה הכפויה גרמה לרעב המוני שגרם למיליוני מיתות בשנים 1932 ו-1933, במיוחד באגן הוולגה התחתון באוקראינה (שם אירע רעב המוני שכונה הולודומור). דובר אף על תופעה נרחבת של קניבליזם כתוצאה מן הרעב. כמו כן הושמד חצי מהמשק החי בברית המועצות.

## ישראל

בישראל מומש רעיון הקולקטיביזציה בקיבוץ ובמושב השיתופי. במשך שנים רבות היווה הקיבוץ מודל להצלחה של קולקטיביזציה, אך בסוף המאה ה-20 פג הקסם ברעיון זה, וקיבוצים רבים נקלעו למשבר כלכלי הידוע בשם "משבר הקיבוצים" והחלו בתהליכי הפרטה.

## קישורים חיצוניים

* 

קטגוריה:סוציאליזם
קטגוריה:שנות ה-1930 בברית המועצות
קטגוריה:רדיפות פוליטיות בברית המועצות
קטגוריה:ברית המועצות: כלכלה
כללי דה מורגן

**כללי דה מורגן**, הקרויים על-שמו של המתמטיקאי והלוגיקן בן המאה ה-19, אוגוסטוס דה מורגן, הם שני כללים בלוגיקה, בתורת הקבוצות ובאלגברה בוליאנית (בפרט, לוגיקה בוליאנית), הקושרים את הפעולות הבסיסיות בתחומים אלה.
* **לוגיקה**: הכללים קושרים את הפעולות "או", "גם", "לא". באופן מילולי בכתיב לא פורמלי, קובעים הכללים כי השלילה של- קיום א' **וגם** קיום ב', היא אי קיום א' **או** אי קיום ב'; וכן כי השלילה של קיום א' **או** קיום ב', היא אי קיום א' **וגם** אי קיום ב'.
בכתיב פורמלי הם מוצגים כך:
:\neg(P\wedge Q)\equiv(\neg P)\vee(\neg Q)

:\neg(P\vee Q)\equiv(\neg P)\wedge(\neg Q)
לדוגמה, המשפט "היום לא יום ראשון או שלא יורד עכשיו גשם" שקול לוגית למשפט: "לא נכון שהיום יום ראשון וגם יורד עכשיו גשם'"

* **תורת הקבוצות**: הכללים קושרים את הפעולות "איחוד", "חיתוך", "משלים". בכתיב פורמלי הם מוצגים כך:
:(A\cap B)^C=A^C\cup B^C

:(A\cup B)^C=A^C\cap B^C

ובאופן כללי: \ \left(\bigcup_{} A_i \right )^C = \bigcap_{} A_i^C, ו-\ \left(\bigcap_{} A_i \right )^C = \bigcup_{} A_i^C
* **[[אלגברה בוליאנית (מבנה אלגברי)|אלגברה בוליאנית]]**: הכללים קושרים את הפעולות "חיבור", "כפל", "שלילה".
:בהתאם להגדרת השלילה, הביטוי '(P+Q) הוא שלילת הביטוי (P+Q), ועל כן יקבל ערך אמת רק אם P+Q הוא בעל ערך 0, כלומר ערך שקרי. כללי דה מורגן קובעים כי שלילת P+Q זהה למכפלת שלילת P בשלילת Q, ואילו שלילת P*Q זהה לחיבור שלילת P עם שלילת Q. בכתיב פורמלי הם מוצגים כך:
:(P+Q)^{\prime}=P'\cdot Q'

:\!\,(P\cdot Q)'=P'+Q'

או כך:

:\overline{p + q}=\bar{p}\cdot \bar{q}

:\overline{p \cdot q}=\bar{p} + \bar{q}

למעשה, ההבדל בין הגרסאות השונות לניסוח הכלל אשר הוצגו לעיל הוא בסימון בלבד.

## שימוש בכללי דה מורגן

לכללים אלה מספר שימושים, ביניהם:

* פישוט של ביטויים מתחומי הלוגיקה והמתמטיקה המתוארים לעיל.
* פישוט התניות בעת כתיבת תוכניות מחשב.
* שימוש באלקטרוניקה ספרתית (בה במקרים רבים נעשה שימוש בשתי רמות מתח בלבד) לצורכי פישוט תכנונם של מעגלים חשמליים, למשל, כאלה העושים שימוש בשערים לוגיים.
* ניתן לעשות שימוש בכללים אלה לצורך ייצוג של ביטויים על ידי שימוש בסוג אחד בלבד של פעולות, למשל פעולות NAND. להרחבה ראו הערך NAND לוגי.

## הוכחה
ההוכחה של כללי דה-מורגן מתבצעת באינדוקציה שלמה. כלומר, הצבה של כל הצירופים האפשריים בכל אחד מהפסוקים, נותנת ערכים שווים. כך, אם נציב ערכי אמת ב-P וב-Q, אזי הביטוי (P+Q) יקבל את הערך "אמת" והביטוי '(P+Q), ערכו יהי שקר, כמו גם ערכו של 'p'*q. לאחר הצבת כל הצירופים האפשריים של P ו-Q מתקבל, למעשה, הכלל.

הכלל בנוגע לתורת הקבוצות, ניתן להוכחה על נקלה בעזרת הכללים הנ"ל, זאת, בהינתן ההגדרות של חיתוך, איחוד ומשלים של קבוצה.
ההוכחה היא כדלהלן:


a\in(A\cap B)^C



\iff a\not \in (A\cap B)



\iff \neg (a\in (A\cap B))



\iff \neg (a\in A \wedge a\in B)



\iff (a\not \in A) \vee (a \not \in B)



\iff a \in A^C \vee a \in B^C



\iff a \in A^C\cup B^C

ובצורה דומה מוכח גם המשפט השני.
## קישורים חיצוניים
* 

קטגוריה:ערכים שבהם תבנית בריטניקה אינה מתאימה
דה מורגן
קטגוריה:לוגיקה בוליאנית
דה מורגן